သြဝါဒထူးပျို့

မေးခွန်း: သြဝါဒထူးပျို့ကဗျာကို ဖတ်ရှုပြီးနောက် မည်သည့်အသိအမြင်များ ရရှိသနည်း။
အဖြေ: သြဝါဒထူးပျို့ကဗျာသည် ကုန်းဘောင်ခေတ်စာဆို စိန္တကျော်သူဦးသြ ရေးဖွဲ့ခဲ့သော ပျို့ကဗျာဖြစ်သည်။
ဘုရင်မှအစ၊ ပညာရှိအလယ်၊ အရွယ်လွန်အမျိုးသမီးများအထိ လိုက်နာမှတ်သားဖွယ်ရာ အဆုံးအမများကို
ဖော်ပြထားရာ လောက ဓမ္မ ရာဇ၊ အဆုံးအမများနှင့် လိုက်နာကျင့်ဆောင်ဖွယ်ရာ အသိအမြင်များ ရရှိစေပါသည်။
တိုင်းပြည်တစ်ပြည်လုံးကို အုပ်ချုပ်ရသူရှင်ဘုရင်၏ ဘုန်းတန်ခိုးအရှိန်အဝါ အဆင်တန်ဆာကား
နီတိကျမ်းပင်ဖြစ်ပါသည်။ နီတိကျမ်းသည် လိုက်နာကျင့်ကြံအပ်သော အဆိုအမိန့်ကျမ်းလမ်းညွှန်စာပင် ဖြစ်ပါသည်။
တိုင်းပြည်အုပ်ချုပ် မင်းလုပ်သူသည် နီတိကျမ်းပါအချက်များကို လိုက်နာဆောင်ရွက်ပါက မင်းကောင်းမင်းမြတ်အဖြစ်
တိုင်းပြည်သူပြည်သားများက ရိုသေလေးစားကြမည်ဖြစ်ပြီး တိုင်းပြည်လည်း သာယာဝပြောမည်ဖြစ်ကြောင်း
အသိအမြင်များ ရရှိစေပါသည်။ ကျေးဇူးအထူးရှိသူကို ဒေါသမထား၊ မာန်မာနမထားဘဲ၊ ထောင်လွှားခြင်းမပြုဘဲ
မိမိကိုယ်ကိုနှိမ့်ချကာ ဆက်ဆံခြင်းသည်လည်း အဆင်တန်ဆာအဖြစ် ဂုဏ်ဆောင်စေပါသည်။ မိန်းမများ၏
ဂုဏ်ကျက်သရေအဆင်တန်ဆာကား ရှက်ကြောက်ခြင်းပင် ဖြစ်ပါသည်။ အရှက်အကြောက်ကင်းမဲ့သည့်မိန်းမများကား


တည်ကြည်မှုမရှိ၊ ဖြောင့်မတ်မှန်ကန်မှုမရှိသဖြင့် အများ၏ချစ်ခင်လေးစားမှု မရှိနိုင်တော့ကြောင်း အသိအမြင်များ
ရရှိစေပါသည်။
လင်နှင့်မယားတွင် သစ္စာခိုင်မြဲခြင်းသည် အဆင်တန်ဆာဖြစ်ပါသည်။ လင်နှင့်မယား ပေါင်းသင်းကြရာတွင်
တစ်ဦးကိုတစ်ဦး အမုန်းမပွားဘဲ ကြည်ညိုလေးစားကြရမည်။ သစ္စာရှိစွာ ချစ်ခင်ကြရမည်။ သို့မှသာ
လူအများက ရိုသေလေးစားမည်ဖြစ်သည်။ သစ္စာခိုင်မြဲခြင်းသည် လင်နှင့်မယား၏ ဂုဏ်တစ်ရပ်ဖြစ်ကြောင်း
အသိအမြင်များ ရရှိစေပါသည်။ မိသားစုအိမ်တစ်အိမ်ကို တန်ဆာဆင်သူမှာ သားသမီးများသာ ဖြစ်ပါသည်။
သားသမီးများရှိသည့်အိမ်သည် ကျက်သရေရှိပြီး ချမ်းမြေ့ပျော်ရွှင်သော မိသားစုများဖြစ်ကြောင်း အသိအမြင်များ
ရရှိစေပါသည်။
အသိအမြင်နှံ့စပ်ပြီး ဗဟုသုတနှင့်ပြည့်စုံသည့် ဉာဏ်ပညာရှိသော စာဆိုတို့ကား ပါဠိ ဂါထာ
ကဗျာ လင်္ကာတို့ကို သာယာစွာဖွဲ့ဆိုတတ်ခြင်းသည် သူ၏အဆင်တန်ဆာ ဂုဏ်တစ်ရပ်ဖြစ်ပါသည်။ ကဗျာ၊
လင်္ကာတို့ကို လိမ္မာကျွမ်းကျင်စွာ သီကုံးဖွဲ့ဆိုတတ်ခြင်းသည် စာဆို၏ဂုဏ်ပင်ဖြစ်ပါသည်။ သူတစ်ပါးနာလိုအောင်
သာယာချိုသာသောစကားကို ပြောဆိုခြင်းသည် နှုတ်မင်္ဂလာ၏ အဆင်တန်ဆာဖြစ်ပါသည်။ သူတစ်ပါး
နားထောင်ချင်အောင် ပြောဆိုခြင်း၊ သာသာယာယာ ယဉ်ကျေးချိုသာသောစကားကို ပြောဆိုခြင်း၊ မင်္ဂလာရှိသော
စကားကို ပြောဆိုခြင်းသည် စကားပြောခြင်း၏ အဆင်တန်ဆာဂုဏ်တစ်ရပ်ဖြစ်ကြောင်း အသိအမြင်များရရှိစေ
ပါသည်။
မိမိကိုယ်ကို စင်ကြယ်သန့်ရှင်းသူ၊ စိတ်ဖြူစင်သူ ဖြစ်လိုပါက ဆံပင်တစ်ပင်၏ တစ်ဝက်ခန့်မျှ
မြူတစ်ခြမ်းမျှပင် အပြစ်ဒေါသမသင့်ရအောင် အပြစ်ကင်းစင်အောင် ကိုယ်ကျင့်သီလကို စောင့်ထိန်းနိုင်ရ ပေမည်။
ကိုယ်ကျင့်သီလကောင်းခြင်းသည် ထိုသူ၏ အဆင်တန်ဆာဖြစ်သည်။ ထိုသူအတွက် ကောင်းသော ဂုဏ်ကို ဆောင်စေ၏။
အသက်အရွယ်ကြီးလာသူ မိန်းမတို့ကား ကိုယ်အမူအရာ တည်ငြိမ်သိမ်မွေ့ခြင်း၊ ဣန္ဒြေတည်းဟူသော ကိုယ်နှုတ်နှလုံး
စောင့်စည်းမှု၊ ယဉ်ကျေးတည်ငြိမ်မှုသည် ထိုမိန်းမ၏ အဆင်တန်ဆာ၊ ဂုဏ်တစ်ရပ်ပင်ဖြစ်ပါသည်။ စိတ်ဟူသည်
မကောင်းမှု၌ မွေ့လျော်တတ်သည့်သဘောရှိသည်။ ကုသိုလ် ကောင်းမှု၊ မကောင်းမှုဟူ၍ ကုသိုလ်နှင့် အကုသိုလ်တွင်
စိတ်သည် မကောင်းမှု၌သာ မွေ့လျော်တတ်ခြင်းသည် စိတ်၏အဆင်တန်ဆာ ဂုဏ်တစ်ရပ်ပင်ဖြစ်သည်။ လောဘ၊
ဒေါသ၊ မောဟတည်းဟူသော အကုသိုလ်တရားတို့၌သာ မွေ့လျော်ပျော်ရွှင်တတ်သည့်စိတ်ကို ကောင်းမှုတို့၌သာ
မွေ့လျော်ပျော်ရွှင်အောင် ထားတတ်ရန် လေ့ကျင့်ပေးရမည်ဖြစ်ကြောင်း အသိအမြင်များ ရရှိစေပါသည်။
စိန္တကျော်သူ ဦးသြ၏ သြဝါဒ ဆုံးမစကားသည် လိုက်နာကျင့်ဆောင်အပ်သော လူ့ကျင့်ဝတ်ဆိုင်ရာ
လမ်းညွှန်ချက်များ ဖြစ်ပါသည်။ ဤသြဝါဒထူးပျို့ထဲတွင် တိုင်းပြည်အုပ်ချုပ် မင်းလုပ်သူအတွက် လိုက်နာ
ကျင့်ဆောင်ရမည့် လမ်းညွှန်ချက်များကို လိုက်နာခြင်းဖြင့် မင်းကောင်းမင်းမြတ်ဖြစ်ပြီး တိုင်းပြည်လည်း
တိုးတက်သာယာမည်ဖြစ်ကြောင်း အသိအမြင်များ ရရှိစေပါသည်။ မိမိကို ကျေးဇူးပြုဖူးသူ ကျေးဇူးရှင်ကို
ဒေါသမထွက် မာန်မတက်ဘဲ မိမိကိုယ်ကို နှိမ့်ချကာဆက်ဆံသင့်ကြောင်း လူမှုရေးလမ်းညွှန်ချက်အဖြစ် အသိအမြင်များ
ရရှိစေပါသည်။ မိန်းမတို့သည် ရှက်ကြောက်ခြင်းတရားတို့နှင့် ပြည့်စုံရမည်ဖြစ်ကြောင်း၊ လင်နှင့်မယားသည်
တစ်ဦးအပေါ်တစ်ဦး သစ္စာရှိရမည်ဖြစ်ကြောင်း၊ မိသားစုအိမ်၏ အဆင်တန်ဆာကား သားသမီးများဖြစ်ကြောင်း၊
ဆန်း၊ ဂါထာ၊ ကဗျာလင်္ကာတို့ကို သီကုံးဖွဲ့ဆိုခြင်းသည် ပညာရှိစာဆိုတို့၏ အဆင်တန်ဆာဂုဏ်တစ်ရပ်ဖြစ်ကြောင်း၊
ပညာဗဟုသုတတို့နှင့်ပြည့်စုံအောင် လေ့လာဆည်းပူးအပ်ကြောင်း အသိအမြင်များ ရရှိစေပါသည်။
ကိုယ်ကျင့်သီလကောင်းခြင်းသည် လူတစ်ယောက်၏ ဂုဏ်တစ်ရပ်ဖြစ်ကြောင်း၊ ကိုယ်ကျင့်သီလ
ကောင်းမွန်အောင် လူတိုင်းကျင့် ဆောင်သင့် ကြောင်း အသိအမြင်များ ရရှိစေပါသည်။ ယဉ်ကျေးသိမ်မွေ့



ဣန္ဒြေရှိခြင်းသည် မိန်းမတို့၏ဂုဏ်တစ်ရပ်ဖြစ်ကြောင်း၊ လူ့စိတ်သည် မကောင်းမှုတို့၌သာ မွေ့လျော်တတ်သဖြင့်
ကောင်းမှုတို့၌ မွေ့လျော်တတ်အောင် လေ့ကျင့်နိုင်ရမည်ဖြစ်ကြောင်း အသိအမြင်များ ရရှိစေပါသည်။
သြဝါဒထူးပျို့ ကဗျာကိုဖတ်ရှုပြီးနောက် ရာဇရေး၊ လူမှုရေး၊ အိမ်ထောင်ရေး၊ ပညာရေး၊ ကိုယ်ကျင့်
တရားကောင်းမွန်ရေး၊ စိတ်ဓာတ်ကောင်းမွန်ရေး စသော အဆုံးအမလမ်းညွှန်ချက်များကို လိုက်နာသင့်ကြောင်း
အသိအမြင်များ ရရှိစေပါသည်။